પાંચેક દાયકા પહેલાંની વાત છે. લગ્ન પછી ચારુ અને હું નવા નવા રાજકોટમાં સ્થિર થવા પ્રયત્ન કરતા હતા. બે- ત્રણ પ્રેમાળ વડીલો અમને એમાં મદદ કરતા હતા. એક વાર જ્ઞાતિના અમુક આગેવાનોએ સહુને એક આવેદનપત્ર મોકલ્યું. અમારી જ્ઞાતિનું મંડળ સ્થાપવું અને એની શુભ શરૂઆત બળેવના દિવસે જનોઈ બદલાવી સમૂહ ભોજનથી કરવી એવું તેમાં સૂચવવામાં આવ્યું હતું. કુટુંબદીઠ અમુક રકમ એકત્ર કરવી અને મંડળની શરૂઆત કરવી એમ જણાવાયું હતું. સહુએ આ પ્રસ્તાવ સહર્ષ વધાવી લીધો. ત્રણ આગેવાનોની કમિટી રચવામાં આવી. તે સમયે શહેરમાં રહેતાં લગભગ 40 કુટુંબોમાંથી 37 કુટુંબોએ આ કાર્યક્રમમાં ભાગ લીધો.